google/wiki40b huggingface dataset:
Bėk, Lola, bėk

Scenarijus

Filme tris kartus trijose skirtingose realybėse parodoma ta pati dvidešimties minučių atkarpa. Kiekviena prasideda visiškai taip pat, tačiau vėliau atsiradę nežymūs skirtumai išsirutulioja į labai skirtingas pabaigas.
Lolos vaikinas Mani įsivėlęs į nelegalią prekybą narkotikais. Jo užduotis – perduoti 100 tūkstančių markių bosui Roniui. Lola turėtų jį nuvežti, tačiau jos mopedas – pavogtas. Mani važiuoja viešuoju transportu ir netyčia pamiršta krepšį su pinigais metro traukinyje, kai pamato į bilietų kontrolierius panašius žmones. Mani pinigus pasiima benamis valkata. Vaikinas skambina Lolai ir paaiškina situaciją, ši prisiekia gauti jam reikalingą pinigų sumą ir pristatyti per 20 minučių. Mani atsako, kad jei po tiek laiko jos nebus, jis eis plėšti supermarketo, kadangi nepristatęs bosui pinigų jis žuvęs. Nuo čia siužetas išsišakoja į tris skirtingus pabaigos variantus.
Vytautas Dudėnas

Biografija

1944 m. su tėvais pasitraukė į Vokietiją. 1945–1949 m. gyveno pabėgėlių stovykloje Kemptene, Bavarijoje, lankė lietuvių mokyklą. 1949 m. su tėvais emigravo į Čikagą (JAV). 1955 m. baigė Tildeno vidurinę mokyklą. 1959 m. įgijo Čikagos universiteto humanitarinių mokslų bakalauro, 1961 m. to paties universiteto finansų specialybės magistro laipsnį.
Priklausė studentų Ateitininkų sąjungai. 1956 m. išrinktas į JAV Lietuvių studentų sąjungos valdybą. 1962–1964 m. vienas iš žurnalo „Lituanus“ leidėjų. Sukaupė didelę patirtį investicijų bankininkystėje bei ryšių su visuomene srityje. 1971 m. vienas iš AMBAC (American Municipal Bond Assurance Corporation) finansinių garantų korporacijos steigėjų, vykdomasis viceprezidentas, 1971–1987 m. direktorių tarybos narys.
1991 m. su žmona Egle grįžo į Lietuvą dirbti kaip savanoriai. Buvo finansų ministro patarėjas, padėjo įkurti Lietuvos investicijų banką, iki 1993 m. jo prezidentas. 1992–1993 m. ir 1996–2000 m. Centrinės privatizavimo komisijos narys. 1993 m. vienas iš Nacionalinės vertybinių popierių biržos steigėjų ir pirmasis biržos tarybos pirmininkas. 1996 m. lapkričio 25 d. – 2000 m. Lietuvos Respublikos Seimo narys, 1998–1999 m. Užsienio reikalų komiteto pirmininkas, Seimo delegacijos Šiaurės Atlanto Asamblėjoje pirmininkas. 1999–2000 m. finansų ministras. Nuo 2001 m. tarptautinės antikorupcinės organizacijos Transparency International Lietuvos skyriaus narys.
1993 m. Tėvynės sąjungos (Lietuvos konservatorių) narys.
Moka anglų kalbą.
Beludžistanas (Pakistanas)

Geografija

Provincija yra ties Irano kalnyno pietrytiniame pakraštyje. Šiaurės rytuose iškilę Suleimano kalnai, toliau į pietus pereina į Toba Kakaro kalnagūbrį, kuriame yra svarbi Bolano perėja. Beludžistano pietūs patenka į erodavusio smiltainio kraštovaizdžiais pasižymintį Makrano regioną. Didžiąją dalį teritorijos užima dykumos (Charanas). Kalnuose yra ežerų, pvz., Hanos ežeras Kvetoje.
Klimatas tropinis, karštas, sausringas. Aukštikalnėse būdingos šaltos, sniegingos žiemos ir itin karštos vasaros. Lygumose žiemos daug šiltesnės (nebūna neigiamų temperatūrų), o vasaros taip pat karštos. Aukščiausia užfiksuota temperatūra – 53 °C (Sibyje).

Istorija

Beludžistano provincija yra rytinė Beludžistano istorinio regiono dalis.

Gyventojai

Dauguma Beludžistano gyventojų yra beludžiai. Taip pat yra brahujų, puštūnų, pandžabų, Afganistano pabėgėlių (puštūnų, tadžikų, hazarų). Apie 40 % provincijos gyventojų kalba beludžių kalba, dar vartojamos brahujų, sindų, puštūnų, urdu kalbos. Beveik visi gyventojai musulmonai (daugiausia sunitai).
Miestuose gyvena beveik 24 % gyventojų. Didžiausi miestai: Kveta, Chuzdaras, Čamanas, Turbatas, Sibis.
Durbės savivaldybė

Istorija

Savivaldybė sudaryta 2009 m. reformos metu iš Liepojos rajono dalies.
Petra Kvitová

Petra Kvitova (ček. Petra Kvitová; g. 1990 m. kovo 8 d., Bilovece) – Čekijos tenisininkė. Žinoma dėl savo galingų smūgių kairiąja ranka ir įvairumo. P. Kvitova savo karjeroje laimėjo keturiolika titulų vienetų varžybose, įskaitant du Didžiojo kirčio titulus Vimbldone. P. Kvitova pasiekė savo aukščiausią – 2 vietą – pasaulio reitinge 2011 m. spalio mėn., ir šiuo metu reitinge užima 4-ą vietą (2014 m. lapkričio 24 d.).

Karjera

Savo karjeros persilaužymo metu 2011 m. sezone, P. Kvitova laimėjo savo pirmą Didžiojo kirčio titulą Vimbldono čempionate. P. Kvitova tapo pirmuoju ir kol kas vieninteliu asmeniu, gimusiu XX a. 10-ame dešimtmetyje ir laimėjusiu Didžiojo kirčio turnyrą. P. Kvitova taip pat laimėjo 2011 m. WTA turo čempionatą ir padėjo Čekijai laimėti Fed Cup finalą.
P. Kvitova 2014 m. pasiekė savo antrą didįjį titulą Vimbldone. P. Kvitova taip pat buvo pusfinalininkė Australijos atvirame teniso čempionate 2012 m. ir Prancūzijos atvirame teniso čempionate 2012 m.
Butarė

Istorija

Valdant belgams miestas vadintas Astrida (Belgijos karalienės garbei). 1900 m. įkurta pirmoji katalikų misija. Iki pat 1962 m., kai Ruanda paskelbė nepriklausomybę, Butarė buvo kolonijinės administracijos centras. 1990 m. įkurtas Ruandos nacionalinis muziejus, kuriame vaizduojama ne tik Ruandos, bet ir visos Rytų Afrikos kultūra.
Mažučiai (Šiauliai)

Istorija

Kaimo šiaurės rytų dalyje, 0,25 km į rytus nuo kelio iš Pakštelių į kelią Kuršėnai– Nutaučiai yra Mažučių senosios kapinės (kultūros paminklo MC kodas 4581).
1950–1991 m. kaimas priklausė Kuršėnų tarybiniam ūkiui.

Aplinkinės gyvenvietės

Ivoškiai – 2 km
Kušleikiai – 3,6 km
Rekčiai – 6 km
Žardeliai – 5 km
Pakšteliai – 2 km
Užringuvis – 3,8 km 
KURŠĖNAI – 10 km
Kalviškiai – 3,7 km
 ŠIAULIAI – 28 km
Nosolus

Nosolus (Nosolius) (Nosolum) – senovės lietuvių javų dievas. Dievas 1605 m. minimas jėzuitų pranešimuose. Jam būdavo aukojami ožiai, kurių kraują išpildavo upėn, kad būtų geras derlius. Nosoliaus kultas siejosi su žeme ir vandeniu kaip ir deivės Dirvoliros. Kartais jis laikomas tokiu pačiu sodybos dievu kaip Dimstipatis.
A Saucerful of Secrets

Kilmė

Paslaptis, kurią grupė Pink Floyd  slėpė nuo savo gerbėjų įrašant albumą „A Saucerful of Secrets“ – nepastovi S. Bereto psichikos būklė ir artėjanti jos krizė, kurią pasidarė sunku nuslėpti. Iš pradžių grupė pareiškė, kad mokyklos laikų draugas D. Gilmoras pakeis jį koncertų metu, o S. Beretas rašys kūrinius. Bet po kelių koncertų penkiese, S. Beretas paliko grupę. Šių įvykių metu gimė albumas, įrašytas dviejų grupės sudėčių, persekiojamų streso. Kai kurie kūriniai iš pradžių buvo įrašyti su S. Beretu, paskui su D. Gilmoru. Kai kurie iš šių studijos įrašų visam laikui liko apgaubti paslapties. Pasakojama, kad kelių dainų skambesyje galima išgirsti K. Beretą ir D. Gilmorą kartu. Galų gale D. Gilmorą į grupę priėmė už tai, kad jis mokėjo dainuoti S. Bereto balsu. Albumo mono versija (Columbia SX 6258) skiriasi nuo stereo versijos (SCX 6258), bet nedaug. 1973 m. plokštelė „A Saucerful of Secrets“ kartu su „The Piper At The Gates Of Dawn“ išleistos kaip dvigubas albumas „A Nice Pair“.

Albumo viršelis

Albumo viršelį sukūrė S. Torgersonas, buvęs R. Voterso mokyklos draugas, ir O. Pauelas (Obri „Po" Pauell), kuris dirbo „Hipgnosis“ vardu. Tai buvo pirmas grupės albumo viršelis, sukurtas dizainerių. Paslaptingo įvaizdžio koliažas neturi tokio šmaikštumo, kuris matyti kituose Pink Floyd darbuose.
Pranas Povilionis

Pranas Povilionis (g. 1942 m. rugsėjo 18 d. Paaluonės k. (Kėdainių raj.)) – choro dirigentas ir pedagogas.

Biografija

1960–1964 m. choro dirigavimo mokėsi Kauno Juozo Gruodžio muzikos technikume (dėst. Vladas Balsys), 1964–1968 m. muziką studijavo Vilniaus valstybiniame pedagoginiame institute (doc. Antano Jozėno choro dirigavimo klasė). 1976–1979 m. choro dirigavimo studijas neakivaizdiniu būdu tęsė Lietuvos valstybinėje konservatorijoje (doc. Klemenso Griauzdės klasė).
Nuo 1968 m. rudens – Marijampolės aukštesniosios pedagoginės mokyklos muzikos dėstytojas, nuo 1995 m. – vyr. dėstytojas. 1968–1978 m. – merginų choro meno vadovas ir dirigentas. Į kolektyvą sutelkęs apie 120 merginų, jas išmokė daug įvairių autorių kūrinių, nemažai koncertavo, respublikinėse moksleivių chorų apžiūrose pelnė pirmųjų ir kitų prizinių vietų. 1970 m. respublikinės dainų šventės konkurse laimėjo pirmąją vietą, o 1975 m. analogiškos dainų šventės konkurse ir 1977 m. meno mėgėjų festivalyje – antrąsias vietas, dalyvavo 1973 ir 1978 m. respublikiniuose moterų ir vyrų chorų sąskrydžiuose Šiauliuose, Marijampolės rajono dainų šventėse ir kituose kultūros renginiuose.
1970 m. Marijampolės maisto pramonės automatų gamykloje suorganizavo 100 dalyvių mišrųjį chorą ir yra jo meno vadovas bei dirigentas. 1981 m. chorui suteiktas „Šešupės" vardas, 1993 m. kolektyvas perėjo Marijampolės miesto kultūros skyriaus žinion. Vadovas chorą išmokė daug dainų ir sudėtingesnių kūrinių, surengė kelis šimtus koncertų Lietuvoje ir užsienyje: 1990 m. – Vokietijoje, 1996 m. – Slovakijoje, Austrijoje, Italijoje, Čekijoje, 1998 m. – Šveicarijoje ir Prancūzijoje.
Chorą parengė 1975, 1980 ir 1985 m. respublikinėms dainų šventėms, 1990 m. Lietuvos tautinei dainų šventei, 1994 m. – I ir 1998 m. – II Pasaulio lietuvių dainų šventėms Vilniuje, 1995 m. Baltijos ir Šiaurės šalių chorų festivaliui Rygoje. 1979 m. IV Stasio Šimkaus chorų konkurse Klaipėdoje pelnė prizą už geriausią S. Šimkaus dainos „Atsisveikinimas su giria“ atlikimą. 1985 m. respublikinės dainų šventės chorų konkurse įmonių kolektyvų grupėje „Šešupė" pelnė geriausio kolektyvo vardą. Pirmųjų ir kitų prizinių vietų choras laimėjo ir kitose chorų apžiūrose bei konkursuose.
Pranas Povilionis – Marijampolės rajono dainų švenčių ir 1978 m. respublikinio moterų ir vyrų chorų sąskrydžio Šiauliuose dirigentas. 1980 m. apdovanotas Kultūros žymūno ženklu.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Maebašis

Geografija

Miestas ribojasi su Isesakiu, Kiriū, Šibukava, Takasakiu, Šintu, Tamamura, Jošioka ir Fudžimiu.

Miesto simboliai

Oficiali miesto gėlė – erškėtis ir rododendras, medis – japoninis skirpstulas ir dviskiautis ginkmedis.
Justinas Lukošius

Justinas Lukošius (1909 m. birželio 12 d. Surviliškis, Kėdainių valsčius – 2000 m. vasario 22 d. Hiutenfeldas) – teisininkas, Vokietijos lietuvių visuomenės veikėjas.

Biografija

1928–1944 m. dirbo Lietuvos radijuje, teismuose. 1944 m. pasitraukė į Vokietiją. Nuo 1952 m. Vokietijos lietuvių bendruomenės veikėjas, 1974–1977 m. – valdybos pirmininkas, vicepirmininkas, 1968–1994 m. reikalų vedėjas ir „Informacijų biuletenio“ redaktorius. 1953–1954 m. dirbo Vyriausiajame Lietuvos išlaisvinimo komitete, rengė komentarus Romos ir Vatikano lietuvių radijo programoms. 1955–1965 m. VLIK lietuviškų radijo programų Madride redaktorius.
Šarpėjus

Šarpėjus (angl. shar-pei) – šeimos šunų veislė, kilusi iš Kinijos. Ūgis 48 – 58 cm, svoris apie 20 kg. Plaukai trumpi, šiurkštūs, styrantys. Būna ir ilgesniais plaukais, bet jie ne taip vertinami. Kailis vienspalvis – juodas, tamsiai rudas, gelsvai rudas, rausvai rudas, kreminis. Galimi šviesesni pagrindinių spalvų tonai, nepripažįstamas baltas ar kelių spalvų kailis. Šarpėjaus liežuvis melsvai juodas, snukis pilkšvas.

Priežiūra

Šarpėjaus kailis sudribęs klostėmis, ypač kol šuo jaunas. Klostes reikia prižiūrėti ir valyti. Kai kurių šarpėjų uodega susukta žiedu taip, kad galiukas liečia pagrindą – ją irgi reikia apžiūrėti ir valyti. Jei reikia, lašinti į akis specialų akių valiklį. Šukuoti kailį minkštu šepečiu.

Charakteris

Judrus, prieraišus, drąsus, nuovokus, sargus šuo. Mėgsta žaisti. Ne visada aklai klauso komandų, atkaklus.
Alexandros Panayi

Alexandros Panayi (gr. Αλέξανδρος Παναγή, taip pat žinomas kaip Alex Panayi; g. 1970 m. birželio 24 d. Nikosijoje) yra Kipro dainininkas ir dainų autorius.

Biografija

Mokėsi Berklio muzikos koledže Bostone, Masačusetse. Studijuodamas JAV, muzikavo su žinomais atlikėjais Gary Burton ir Peter Erskine. Tuo metu jis buvo cappella grupės „The Vocal Summit“, su kuria atlikėjas gastroliavo JAV, narys.
1989 metais Alexandros pirmą kartą pasirodė 1989 m. „Eurovizijos“ dainų konkurse kaip Kipro atstovų Yiannis Savvidakis ir Fani Polymeri pritariantysis dainininkas. Po metų atlikėjas Kipro nacionaliniame finale su daina „Pistevo“ finišavo trečioje vietoje. 1991 m. jis vėl buvo šalies atstovės Elena Patroklou pritariantis vokalistas, o 1993-aisiais Alexandros vėl užėmė trečiąją vietą nacionaliniame finale, šį kartą su daina „Gia sena tragoudo“. 1995 metais atlikėjas trečiu bandymu su kūriniu „Sti fotia“ nugalėjo atrankos konkursą, po kurio jis buvo išrinktas atstovauti savo šaliai 1995 m. „Eurovizijos“ dainų konkurse, vykusiame Airijos sostinėje Dubline. Iš kitų šalių gavęs 79 taškus (12 taškų gavo iš Vengrijos) užėmė devintą vietą.
Po trejų metų atlikėjas vėl bandė laimę Kipro nacionalinėje atrankoje. Kartu su Marlain Angelidou atlikę kūrinį „Fterougisma“, užėmė antrą vietą. 2000 metais, kaip dueto „Voice“ narys laimėjo nacionalinį finalą su daina „Nomiza“. Stokholme vykusioje 2000 m. „Eurovizijoje“ duetas surinko 8 taškus ir liko 21 vietoje. Paskutinį kartą Alexandros šalies atrankose dalyvavo 2009 metais, kur su daina „There is Love“ liko šeštas.
Purpurinė deivė

Turinys

Ana Batista – kino žvaigždė, visų vadinama „purpurine deive“. Ji garsi, populiari ir nuolatos dėmesio centre. Jos kasdienybė – kelionės, vakarėliai, narkotikai ir vis nauji gerbėjai. Jos gyvenimas, supamas nesibaigiančių kino bandymų, pinigų ištroškusių prodiuserių, tuo pačiu yra nykus ir tuščias, kaip ir visa jos aplinka. Ji įpratusi gauti viską, ko įsigeidžia, tačiau kartą sutinka vyrą, kuris ją sudomina, tačiau ji jo – ne...
Gedžiūnų pilkapynas

Tyrimai

Išliko 11 pilkapių, dalis apardyti. Sampilai nuo 7-12 iki 16–22 m skersmens, 0,6-1,2 m aukščio. Sampilų pagrindus juosia grioviai. Manoma, pilkapynas XX a. pirmoji pusėje buvęs ir kaimo laukuose. Čia buvę pilkapiai suardyti ariant, iškasinėti lobių ieškotojų. Rasta žirgų kaulų, ietigalių, kirvių (radinių neišliko). Pilkapių forma ir sampilai būdingi VIII a. – XII a. 1985 žvalgomuosius tyrimus atliko Mokslinės metodinės kultūros paminklų apsaugos tarybos archeologai.
2 km į vakarus yra Kazlupiškės piliakalnis.
Skalica

Istorija

Dabartinio miestelio teritorijoje žmonės apsigyveno maždaug 4 tūkstantmetyje pr. m. e. Skalica priklausė Didžiosios Moravijos imperijai. Nuo X a. antros pusės iki 1918 m. buvo Vengrijos karalystės sudėtyje. Rašytiniuose šaltiniuose pirmą kartą paminėtas 1218 m., kaip Zaculcza. Gyvenvietė kūrėsi aplink trikampę aikštę, kurių viduramžiuose nebuvo daug. Miestelio teisės suteiktos 1372 m. 1428 m. tapo husitų bastionu. Husitų karų metais vokiškai kalbantiems gyventojams, kurie sudarė daugumą, teko bėgti arba buvo prievarta ištremti.
Gėgė

Pavadinimo kilmė

Upėvardžio kilmė neaiški. Vienas iš siūlymų nuo žodžio gėgė („gegutė“), kitas – nuo gegis („miškas, gojus“).
Padidintos raiškos televizija

Techniniai parametrai

EDTV transliacijos reikalauja mažesnio dažnių juostos pločio negu HDTV, todėl TV stotys gali transliuoti kelias EDTV programas vienu metu. Kaip ir SDTV, EDTV signalai yra transliuojami be kvadratinių pikselių. Kadangi 4:3 ir 16:9 vaizdo santykio transliacijose naudojamas toks pats horizontalių pikselių skaičius, 16:9 režimas kartais įvardijamas anamorfiniu plačiaekraniu režimu. Daugumoje EDTV palaikančių ekranų naudojami kvadratiniai pikseliai, tokiu būdu išgaunant 852 × 480 raiškos vaizdą. Bet kadangi transliacijose nenaudojamas toks pikselių skaičiavimo būdas, ekranuose vaizdo mastelis visada yra automatiškai pakeičiamas. Vienintelis šaltinis, iš kurio galima gauti 852 × 480 raiškos vaizdo įrašų, yra internetas, pvz., internetinė parduotuvė „iTunes“, bei keletas kompiuterinių žaidimų. Priešingai nei 1080i ir SDTV formatai, ekranai su laipsnišku kadrų dažniu (pvz., plazminiai ekranai arba LCD) gali rodyti EDTV vaizdą be būtinybės rodyti pakaitomis. Dėl to pasitaiko mažiau judesių artefaktų. Tačiau norint tai pasiekti, dauguma tokių ekranų reikalauja, jog vaizdas būtų transliuojamas padvigubintu kadrų dažniu (t. y. nuo 25 iki 50 ir nuo 30 iki 60), kad būtų išvengta dėl judesių atsirandančių mirgėjimų.
Paparaciai (1998 filmas)

Turinys

Pikantiškas įžymybių nuotraukas medžiojantis Mišelis kartą padaro kelis kadrus futbolo rungtynėse, kuriose lankėsi jį dominanti pora. Greta jų į kadrą pateko ir žurnalo viršelyje atsidūrė naktinis sargas Frenkas. Kadangi tuo metu jis privalėjo būti darbe, Frenką atleido ir jis nusprendė keliauti į laikraščio redakciją reikalauti kompensacijos ir susitikti su fotografu, kuriam galėtų įkrėsti į kailį. Redaktorius supažindiną Frenką ir Mišelį, tačiau nuslepia, jog šis ir yra tikrasis atleidimo kaltininkas. Mišelis pasiūlo Frenkui darbą – už nedidelį atlygį jam padėti ir šis sutinka. Po kurio laiko Frenkas vis labiau pasineria į paparacio gyvenimą ir pradeda juo mėgautis, užmiršta savo šeimą ir netrukus ciniškumu pranoksta savo mokytoją, tačiau galiausiai peržengia ribą: padaro ir išplatina Mišelio pažįstamos atlikėjos Sandros nuotraukas, nors šiai tuo metu reikia pagalbos. Po skandalo mergina mėgina nusižudyti ir Frenkas supranta, kad būti paparaciu nėra jo pašaukimas...
Sandoris

Sandoris – asmens veiksmas, kuriuo siekiama sukurti, pakeisti arba panaikinti civilines subjektines teises ir pareigas (LR CK 1.63 str.). Dauguma civilinių teisinių santykių atsiranda sandorių pagrindu.
Benius Rūtelionis

Biografija

2002 m. baigė Lietuvos žemės ūkio akademiją, agronomas. Lietuvos žemės ūkio konsultavimo tarnybos Lazdijų biuro augalininkystės konsultantas. 2007–2011 m. Lazdijų rajono savivaldybės mero pavaduotojas.
Lietuvos valstiečių partijos, Valstiečių ir Naujosios demokratijos partijų sąjungos, Lietuvos valstiečių liaudininkų sąjungos narys, Lazdijų rajono skyriaus pirmininkas.
1990–1995 m. Lazdijų rajono tarybos deputatas, 2003–2007 m., 2007–2011 m. ir nuo 2011 m. Lazdijų rajono savivaldybės tarybos narys. 
Lietuvos ūkininkų sąjungos Lazdijų skyriaus pirmininkas, Alytaus apskrities koordinatorius.
Sutuoktinė Danutė, vaikai Agnė, Audrius.
Eleonora Rossi Drago

Biografija

Eleonora ištekėjo būdama 17 ir susilaukė dukters, tačiau santuoka netruko iširti (oficialiai buvo nutraukta 1956 m.).  Ji kurį laiką dirbo drabužių parduotuvėje ir 1947 m. dalyvavo grožio konkure „Mis Italija“, kuriame užėmė 4 vietą (Gina Lollobrigida, vėliau tapusi viena žymiausių visų laikų Italijos aktorių, šiame konkurse buvo 3-ia).
Sėkmingas pasirodymas atvėrė Eleonorai kelią į kiną ir 1949 m. ji persikėlė į Romą. Tais pačiais metais debiutavo filme „Altura“, o 1955 m. – ir teatro scenoje, pseudonimu pasirinkusi vyro pavardę Rossi. Dešimtmetį jos karjera klostėsi sėkmingai ir ji vaidino tokių režisierių kaip Michelangelo Antonioni, Luigi Comenici ir Roberto Rosselini filmuose. 
7 dešimtmetyje Lollobrigida ir Sophia Loren sulaukė pasaulinio pripažinimo, tuo tarpu Eleonorai sekėsi prasčiau, daugiausia todėl, kad neturėjo gero prodiuserio (1966 m. ji gavo nedidelį Loto žmonos vaidmenį John Houston epe „Bible: The Begining“, kuris buvo filmuojamas Italijoje). Palaipsniui perėjo į žemesnės kategorijos juostas: nuotykių filmus ar komedijas, kuriose reikėjo daugiau seksualumo, bet tuo pačiu mažiau aktorinių sugebėjimų.
1973 m. Eleonora ištekėjo antrą kartą ir baigė karjerą kine.
Sporto naujienos

Sporto naujienos – iliustruotas informacinis laikraštis, leistas 1935–1936 m. Kaune.

Istorija

Ėjo kartą per savaitę. Leido ir redagavo Bronius Adomavičius, A. Barzdauskas, K. Civanavičius. Spausdino M. Adomavičiaus spaustuvė Kaune. Išėjo 69 numeriai.
Informavo apie sporto naujienas, pasakojo apie įvairias sporto šakas, sportininkų pasiektus rezultatus, užsienio sportininkų pasiekimus.
Bendradarbiavo Nikodemas Čerekas, Jonas Dagelis, J. Klimas, J. Matijošaitis, Aleksandras Vasiliauskas ir kt.
Lazdijų spaustuvė

Lazdijų spaustuvė – spaustuvė, 1945 m. įkurta Lazdijuose.

Istorija

Nuo 1945 m. spausdino Lazdijų apskrities laikraštį „Dzūkų žinios“, nuo 1950 m. – rajono laikraštį „Raudonasis artojas“, kuris vėliau vadinosi „Tarybiniu keliu“, o nuo 1962 m. – „Darbo vėliava“. 1951–1953 m. Lazdijų spaustuvė spausdino ir Lazdijų MTS laikraštį „Kolektyvinis darbas“.
1964 m. Lazdijų spaustuvė gavo linotipą ir buvo prijungta prie Kapsuko spaustuvės. 1976 m. Lazdijų spaustuvė tapo Alytaus spaustuvės skyriumi. Čia spausdintas Lazdijų rajono laikraštis „Darbo vėliava“, kuris nuo 1990 m. vadinasi „Dzūkų žinios“ ir dabar spausdinamas Alytuje.
1990 m. Lazdijų spaustuvė tapo savarankiška, valstybine, turėjo iškiliosios spaudos mašinas, spausdino blankus, smulkius spaudinius. Nuo 1995 m. tapo UAB „Spaula“.
Arthurlie FC

Istorija

Klubas įkurtas 1874 m. Šiuo metu žaidžia mėgėjiškame lygmenyje.
Justinas Valenta

Biografija

1992 m. SPUAB „Palangos komunalinis ūkis“ vairuotojas, 1999 m. SPUAB „Palangos šilumos tinklai“ operatorius.
Nuo 1994 m. Lietuvos socialdemokratų partijos Palangos skyriaus narys.
1995–1997 m. ir 1997–2000 m. Palangos miesto savivaldybės tarybos narys. Žmogaus teisių asociacijos narys, Jūros šaulių choro „Žilvinas“ narys. Palaidotas Karmėlavos kapinėse.
Pusšešėlis

Pusšešėlis – erdvė tarp šviesos ir šešėlio už gana didelio neskaidraus kūno, apšviesto šviesos šaltinio. Jo matmenys artimi kūno ir atstumo tarp kūno ir šaltinio matmenims. Pusšešėlyje matoma tik šviesos šaltinio dalis, be to, tuo mažesnė, kuo arčiau kūno yra šaltinis. Pavyzdžiui, dalinis Saulės užtemimas matomas Žemės vietose, kuriomis slenka Saulės apšviesto Mėnulio pusšešėlis. Pusšešėliu dar vadinama Saulės dėmių išorinė šviesesnė dalis.
Zagoruikos tema

Istorija

Nors matų kaitos, pereinant į kitą faze, uždaviniai buvo žinomi ir anksčiau, tačiau šios temos pradžia laikoma L. Zagoruikos kompozicija 1948 m. paskelbta žurnale Shakhmaty v SSSR.
Temą pavadinta baltarusių šachmatų kompozitoriaus Leonido Zagoruiko vardu ( Леонид Иванович Загоруйко; 1923–1999).
Pietų ir Rytų Serbija

Istorija

2009 m. liepos mėnesį Serbijos parlamentas priėmė įstatymą, kuriuo Serbija buvo padalinta į septynis statistinius regionus. Buvo nuspręsta, kad dabartinėje Pietų ir Rytų Serbijos regiono teritorijoje bus du statistiniai regionai: Rytų regionas (serb. Источни регион) ir Pietų regionas (serb. Јужни регион). Tačiau 2010 m. gegužės mėnesį įstatymas buvo pakeistas. Rytų ir Pietų regionai buvo sujungti į vieną statistinį regioną – Pietų ir Rytų Serbiją.
Jonavos vandenys

UAB Jonavos vandenys – Lietuvos vandens ūkio bendrovė, tiekia geriamąjį vandenį ir tvarko nuotėkas Jonavos rajone, viena iš didžiausių Jonavos įmonių.
Pajamos iš pagrindinės veiklos – 6,055 mln. litų, nuostolis – 1,016 mln. Lt (2008 m.).
Įmonės kodas 256564350. Buveinės adresas – Kranto g. 9, LT-55249, Jonava.

Veikla

Pagrindinė veikla – geriamojo vandens tiekimas ir nuotėkų tvarkymas. 2008 m. 3,8 % sumažėjo geriamojo vandens realizacija, tam didžiausią įtaką turėjo Ruklos miestelyje įsikūrusiuose kariniuose daliniuose sumažėjęs būtinosios tarnybos karių skaičius. Be padidėjusių energijos kainų, mokesčių ir materialinių išteklių pabrangimo, nuostolingumą taip pat lėmė, kad įmonė pardavinėjo geriamąjį vandenį karštam ruošti pagal apskaitą butuose (taikydama mažesnes kainas negu Valstybinės kainų ir energetikos kontrolės komisijos suderintos). Dėl to įmonė 2008 m. patyrė 220 000 Lt nuostolį, o savivaldybė sąnaudų dengimui skyrė tik 100 000 Lt subsidijų, ir tai buvo vienintelis kainų skirtumo dengimas nuo 2006 m.
UAB „Jonavos vandenys“ eksploatuoja Jonavos miesto ir visų rajono seniūnijų vandentvarkos ūkio objektus: 26 vandenvietes, 195,1 km vandentiekio ir 158,7 km kanalizacijos tinklų, 30 vandens pakėlimo stočių ir 19 nuotėkų perpumpavimo siurblinių bei 15 nuotėkų valyklų.
2009-2013 m. įmonė plėtros programos įgyvendinimui planuoja turėti 28,71 mln. Lt, iš jų: Europos sanglaudos fondo lėšų – 14,05 mln. Lt; lėšų ilgalaikio turto nusidėvėjimui atstatyti – 9,71 mln. Lt; Jonavos rajono savivaldybės ir valstybės lėšų – 4,95 mln. Lt.